b"\n_START_ARTICLE_\nBarry Unsworth\n_START_SECTION_\nLiv og virke\n_START_PARAGRAPH_\nUnsworth ble uteksaminert fra Universitet i Manchester i 1951. I 1960-\xc3\xa5rene reiste han vidt omkring i Hellas og Tyrkia, og foreleste blant annet ved Universitetet i Athen og Universitetet i Istanbul. Hans romaner om Det osmanske rike ved \xc3\xa5rhundreskiftet, fin-de-siecle, henholdsvis The Rage of the Vulture og Pascali's Island, var inspirert av disse erfaringene. Han utga sin f\xc3\xb8rste roman i 1966, hans andre roman, The Greeks Have a Word For It, vokste ut av hans erfaringer som l\xc3\xa6rer i Athen._NEWLINE_Han har ogs\xc3\xa5 undervist i engelsk og kreativ skriving ved Univerity of Iowa og ved Kenyon College i Ohio. Han har v\xc3\xa6rt \xc2\xabWriter in Residence\xc2\xbb ved Liverpool University (1985) og Lunds universitet (1988). Han var medlem av Royal Society of Litterature. Unsworth bodde i Umbria i Italia._NEWLINE_Han debuterte med romanen The Partnership i 1966, og ble kjent for sine historiske romaner. Hans forfatterskap ble bel\xc3\xb8nnet med en rekke priser. I 1992 fikk han Booker-prisen for romanen Sacred Hunger, som f\xc3\xb8lger livet p\xc3\xa5 et engelsk slaveskip p\xc3\xa5 1700-tallet. To av hans romaner er filmatisert: Pascali's Island, en spenningshistorie satt p\xc3\xa5 en gresk \xc3\xb8y i 1908 i Det osmanske rikets siste dager med Charles Dance, Helen Mirren og Ben Kingsley i hovedrollene, samt Morality Play, et mordmysterium fra England p\xc3\xa5 1300-tallet som ble filmatisert som The Reckoning med Paul Bettany og Willem Dafoe i hovedrollene._NEWLINE_Unsworth er forel\xc3\xb8pig ikke oversatt til norsk."